Broj: 711-I-150-M-1/21-02-8

Zagreb, 15. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), ), **na zahtjev dužnosnika Nina Raspudića, zastupnika u Hrvatskom saboru,** za davanjem mišljenja Povjerenstva, na 111. sjednici, održanoj 15. siječnja 2021.g., daje sljedeće

**MIŠLJENJE**

1. **Na temelju članka 13. stavka 3. ZSSI-a, dužnosnik Nino Raspudić može za vrijeme obnašanja dužnosti zastupnika u Hrvatskom saboru obavljati poslove voditelja međunarodnog projekta „Philosophy, theology and science in the city centre“ koji je dio projekta „New Horizon for Science and Religion in Central and Eastern Europe“ nositelja The Ian Ramsey Centre for Science and Religion, University of Oxford, a koji financira John Templeton Foundation, kao i stjecati prihode po osnovi sudjelovanja u navedenom projektu koji će mu biti isplaćeni putem Kulturno-informativnog centra u Zagrebu.**
2. **Na temelju članka 13. stavka 4. ZSSI-a dužnosnik Nino Raspudić obvezan je u izvješću o imovinskom stanju prijaviti Povjerenstvu prihode stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je Nino Raspudić, zastupnik u Hrvatskome saboru. U knjigama ulazne pošte zahtjev je zaprimljen pod poslovnim brojem 711-U-95-M-1/21-01-1, dana 8. siječnja 2021.g., povodom kojeg se vodi predmet broj M-1/21.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Nino Raspudić obnaša dužnost zastupnika u Hrvatskom saboru od 22. srpnja 2020.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi da je prije kandidature za zastupnika u Hrvatskom saboru aplicirao na projekt „Philosophy, theology and science in the city centre“ koji je dio projekta „New Horizon for Science and Religion in Central and Eastern Europe“ nositelja The Ian Ramsey Centre for Science and Religion, University of Oxford, a koji financira John Templeton Foundation. Dužnonik navodi da je on voditelj projekta, a hrvatska institucija nositelj je Kulturno informativni centar u Zagrebu. Predviđeno trajanje projekta je dvije godine s mogućnosti produljenja na još dvije godine, a projekt bi se provodio kroz tribine koje će se održavati jednom mjesečno i za koje bi dužnosniku honorar isplaćivao Kulturno informativni centar iz sredstava koja su doznačene od strane John Templeton Foundation za tu svrhu. Dužnosnik od Povjerenstva traži mišljenje predstavlja li sukob interesa istovremeno obnašanje dužnosti zastupnika u Hrvatskom saboru i obavljanje poslova voditelja navedenog projekta te može li kao voditelj projekta primati naknadu.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz stavka 2. i 3. istog članka, odnosno prihode koje ostvaruju obavljanjem drugih poslova i djelatnosti.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080314136, OIB: 62432304595 upisana ustanova Kulturno-informativni centar, sa sjedištem u Zagrebu, čiji osnivač je Grad Zagreb.

Povjerenstvo obrazlaže kako iz zahtjeva za davanjem mišljenja proizlazi da je riječ o međunarodnom projektu, financiranom od strane organizacije te stoga sukladno članku 13. stavku 3. ZSSI-a dužnosnik Nino Raspudić može istovremeno uz profesionalno obnašanje dužnosti zastupnika u Hrvatskom saboru, bez prethodnog odobrenja Povjerenstva, obavljati poslove voditelja navedenog međunarodnog projekta i za isto primati naknadu koja se osigurava iz sredstava John Templeton Foundation, a koja će mu se isplaćivati putem javne ustanove Kulturno infomativni centar, Zagreb.

Ukazuje se dužnosniku da je sukladno članku 13. stavku 4. ZSSI-a obvezan u izvješću o imovinskom stanju dužnosnika prijaviti Povjerenstvu prihode stečene na temelju obavljanja poslova voditelja navedenog projektu, i to istekom godine u kojoj su prihodi ostvareni.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1.Dužnosnik Nino Raspudić, elektronička dostava

2.Objava na internetskoj stranici Povjerenstva

3.Pismohrana